<classify> Mvuvumwa ambao wanaongoza ligi hiyo wakiwa na pointi sita, walijikuta kwenye dhahama hiyo kutokana na wachezaji wao tegemeo akiwemo golikipa kuwa majeruhi.Katika mchezo huo, Pamba wanaopigania kuingia daraja la kwanza ili kuanza harakati za kurejea Ligi Kuu, ilikuwa ya kwanza kupata bao lililofungwa na Selemani Silvanus katika dakika ya 18. Bao hilo lilidumu hadi mapumziko.Mabadiliko ya wachezaji kwa timu zote katika kipindi cha pili yaliongeza ushindani, hata hivyo Mvuvumwa inayoshabihiana kiuchezaji na Pamba walifanikiwa kusawazisha bao katika dakika ya 70, mfungaji akiwa John Chimba baada ya kutokea piga nikupige kwenye lango la Pamba, mabingwa wa Tanzania wa mwaka 1990.Lakini wakati Mvuvumwa wakishangilia kusawazisha, dakika moja baadaye walijikuta wakipachikwa bao ya pili lililofungwa na John Kizure kutokana na uzembe wa mabeki wa Mvuvumwa.Kuonesha kuwa bado wana matumaini ya kusawazisha Mvuvumwa waliliandama lango la Pamba, lakini walipata pigo baada ya beki wao Adiel Nyamshira kuoneshwa kadi nyekundu.Alioneshwa kadi ya pili ya njano kwa kosa la kumkwatua kiungo wa Pamba, Silvanus.Akizungumza baada ya kumalizika mchezo huo, Kocha Mkuu wa Mvuvumwa FC, Mwina Kaduguda alisema kukosekana kwa wachezaji wake ambao majeruhi ndio kumewafanya kupoteza mchezo huku akiombea mchezo wa Abajalo FC na The Mighty Elephant watoke sare.Matokeo ndiyo hivyo, tumefungwa na huu ni mchezo wetu wa mwisho lakini tuna pointi 6 hivyo ili tuweze kupanda timu za Abajalo FC na The Mighty Elephant, basi zitoke sare, kwani Abajalo ana pointi tatu na tumeambiwa timu moja tu inapanda wakati mwanzo tuliambiwa mbili ndo zinapanda, alisema Kaduguda.  <topic>: michezo 